b'\n_START_ARTICLE_\nEger\n_START_SECTION_\nZgodovina\n_START_PARAGRAPH_\n\xc5\xbde v kameni dobi poseljeno obmo\xc4\x8dje dana\xc5\xa1njega mesta so v srednjem veku poselila germanska, avarska in slovanska plemena. V 10. stoletju so ga zasedli Mad\xc5\xbeari in kralj \xc5\xa0tefan I. je tu ustanovil \xc5\xa1kofijo. Na grajskem hribu je bila zgrajena katedrala (danes so od nje ohranjene le \xc5\xa1e ru\xc5\xa1evine), naokoli pa je zraslo mesto._NEWLINE_Zlata doba mesta je napo\xc4\x8dila med 14. in 16. stoletjem. Pomen je pri\xc4\x8delo dobivati \xc5\xa1e danes slovito vinogradni\xc5\xa1tvo. V \xc4\x8dasu vladavine Matije Korvina (druga polovica 15. stoletja), ko je na Mad\xc5\xbearsko pri\xc5\xa1la renesansa, so \xc5\xa1kofje zgradili nekaj lepih zgradb._NEWLINE_V \xc4\x8dasu tur\xc5\xa1kih vpadov je bil Eger pomembna obrambna utrdba. Leta 1522 ga je posku\xc5\xa1ala zasesti 80.000-glava tur\xc5\xa1ka vojska, vendar ga je do 18. oktobra tega leta skupini 2.100 branilcev pod vodstvom Istv\xc3\xa1na Doba uspelo ubraniti. Pisatelj G\xc3\xa9za G\xc3\xa1rdonyi je leta 1899 to bitko opisal v romanu Zvezde nad Egrom. Leta 1596 so bili Turki uspe\xc5\xa1nej\xc5\xa1i, kajti kapetan Ny\xc3\xa1ry je po 6 dneh obleganja predal mesto._NEWLINE_V naslednjih osmih desetletjih je bil Eger upravno sredi\xc5\xa1\xc4\x8de tur\xc5\xa1kega vilajeta. Obnovili so grad, cerkve spremenili v mo\xc5\xa1eje in zgradili ve\xc4\x8d zgradb, vklju\xc4\x8dno s kopali\xc5\xa1\xc4\x8di in minareti._NEWLINE_Leta 1687 je Eger zasedla armada Karla Lorenskega in pri\xc4\x8del se je njegov ponoven razcvet. Ponovno je postal sede\xc5\xbe \xc5\xa1kofije in precej protestantov ga je moralo zapustiti. Med mad\xc5\xbearskim bojem za osvoboditev izpod Habsbur\xc5\xbeanov je mesto podprlo princa R\xc3\xa1k\xc3\xb3czyja, vendar je le ta bil premagan, za name\xc4\x8dek pa je mesto prizadela \xc5\xa1e kuga. V 18. stoletju se je vanj priselilo veliko ljudi, zrasla je nova katedrala, \xc5\xa1kofijski dvorec, \xc5\xbeupanijski svet, mo\xc5\xa1eje so spremenili nazaj v cerkve, tako Eger danes velja za najlep\xc5\xa1e mad\xc5\xbearsko baro\xc4\x8dno mesto._NEWLINE_Leta 1800 je po\xc5\xbear uni\xc4\x8dil polovico mesta, le leto kasneje se je na mesto zru\xc5\xa1il tudi ju\xc5\xbeni del grajskega obzidja. Leta 1804 je Eger postal nad\xc5\xa1kofija, vendar so se prebivalci na vsak na\xc4\x8din hoteli otresti cerkvene oblasti. Nov po\xc5\xbear je uni\xc4\x8dil mestno sredi\xc5\xa1\xc4\x8de leta 1827, \xc5\xa1tiri leta kasneje so epidemije pomorile 200 prebivalcev. Revolucija leta 1848 je odnesla fevdalizem, leta 1854 pa je Eger kon\xc4\x8dno dobil posvetno oblast._NEWLINE_Najve\xc4\x8dja prilo\xc5\xbenost za nadaljnji razvoj je bila \xc5\xbee zamujena, saj je medtem \xc5\xbeeleznica med Budimpe\xc5\xa1to in Miskolcem ob\xc5\xa1la mesto, skozenj je kasneje stekla lokalna proga med F\xc3\xbczesabonyjem in Putnokom._NEWLINE_Po 1. svetovni vojni so pri\xc4\x8deli graditi nove zgradbe, pri\xc4\x8dela so se arheolo\xc5\xa1ka izkopavanja na grajskem hribu, pomen je pri\xc4\x8del pridobivati turizem. Druga svetovna vojna je Egru prizanesla z bombardiranji, \xc4\x8deravno za Nemci in Rde\xc4\x8do armado mesto ni ostalo nedotaknjeno.\n_START_SECTION_\nOpis mesta\n_START_PARAGRAPH_\nNajve\xc4\x8dja mestna znemenitost je grajski hrib z ostanki gradu (utrjen v 13. in 14. stoletju), gotske \xc5\xa1kofijske pala\xc4\x8de (14. in 15. stoletje), prve katedrale, znotraj obzidja je tudi grob G\xc3\xa9ze G\xc3\xa1rdonyja._NEWLINE_Na Dob\xc3\xb3vem trgu pod gradom se nahaja minoritska cerkev (1773), ena najlep\xc5\xa1ih mad\xc5\xbearskih baro\xc4\x8dnih cerkva. Pod gradom je ohranjen \xc5\xa1e najsevernej\xc5\xa1i ohranjen tur\xc5\xa1ki minaret (40 m). Nekoliko dlje od grajskega hriba so leta 1836 po na\xc4\x8drtih J\xc3\xb3zsefa Hilda dogradili klasicisti\xc4\x8dno stolnico, poleg nje stojita nad\xc5\xa1kofijska pala\xc4\x8da in licej._NEWLINE_V okolici mesta pridelujejo dve zelo znani vrsti vina: rde\xc4\x8di Egri Bikav\xc3\xa9r (\xc2\xbbbikova kri\xc2\xab) in beli Egri Le\xc3\xa1nyka (\xc2\xbbegrska deklica\xc2\xab). Znano obmo\xc4\x8dje vinskih kleti je Sz\xc3\xa9passzony-v\xc3\xb6lgy (\xc2\xbbdolina lepih deklet\xc2\xab) na robu mesta._NEWLINE_Ima Letali\xc5\xa1\xc4\x8de Eger.'